C 514/5

Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 514/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel időpontjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„Carne Mertolenga”

EU-szám: PDO-PT-0212-AM01 – 2018.3.1.

OEM (X) OFJ ( )

1. Kérelmező csoportosulás és jogos érdek

Associação de Criadores de Bovinos Mertolengos [Mertolenga Tenyésztők Egyesülete]

A csoportosulás a „Carne Mertolenga” marhahúst előállító gazdasági szereplőkből áll, ennélfogva jogos érdeke fűződik a módosításra irányuló kérelem előterjesztéséhez.

Cím: Rua Diana de Liz Horta do Bispo Apartado 466 7006-806 Évora Ország: Portugália

Tel. +351 266711222

E-mail: geral@mertolenga.com

2. Tagállam vagy harmadik ország

Portugália

3. A termékleírás módosítással (módosításokkal) érintett rovata

☐ A termék elnevezése

☒ A termék leírása

☐ Földrajzi terület

☒ A származás igazolása

☒ Az előállítás módja

☐ Kapcsolat

☒ Címkézés

☒ Egyéb: a forgalomba hozatalra vonatkozó rendelkezések törlése, az ellenőrző szervre vonatkozó információk aktualizálása, valamint a szabálytalanságokra és fellebbezésre vonatkozó rendelkezések törlése

4. A módosítás(ok) típusa

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok):

5.1. A termék leírása

1. Módosítás

1. módosítás: A „hűtött” szó törlése a termékleírásból.

Indokolás: A „hűtött” szót törölni kell annak érdekében, hogy a „Carne Mertolenga” oltalom alatt álló eredetmegjelöléssel ellátott marhahús fagyasztott darabok formájában is értékesíthető legyen. A módosítás a piacnak a termék kiszerelésének módja tekintetében történő alakulására reagál.

Eredeti szöveg: „A Mertolenga fajtához tartozó állatokból származó hűtött hús...”

Módosított szöveg: „A Mertolenga fajtához tartozó állatokból származó hús...”

2. Módosítás

2. módosítás: A „nyersanyagok osztályozása” szavaknak a „korcsoportok” kifejezéssel való felváltása.

Indokolás: A „korcsoportok” kifejezés megfelelőbb a szövegben, mivel az egyetlen utalás az állatok vágási korára vonatkozik.

Eredeti szöveg: „Nyersanyagok osztályozása:”

Módosított szöveg: „Korcsoportok:”

3. Módosítás

3. módosítás: A hasított test súlyára vonatkozó utalások törlése a korcsoportokban.

Indokolás: A 2007. június 11-i 700/2007/EK tanácsi rendelet megállapítja, hogy az állatok vágási súlya kevésbé lényeges a húsuk jellemzőinek meghatározásában. Ez a rendelet nem határozza meg a hasított testek súlytartományát. A termékleírásban szereplő különböző korcsoportokba tartozó hasított testek tömegére vonatkozó határértékeket ezért törölni kell.

4. Módosítás

4. módosítás: A „vitela” (borjú) és „novilho” (fiatal bika) korcsoportjainak tisztázása.

Indokolás: Ez a módosítás egyértelműbbé teszi, hogy a korcsoport felső határa az adott kategóriában szerepel.

Eredeti szöveg: „Korcsoport: 6–10 hónap”.

Módosított szöveg: „Korcsoport: 6 hónaposnál idősebb és legfeljebb 10 hónapos”.

Eredeti szöveg: „Korcsoport: 15–30 hónap”.

Módosított szöveg: „Korcsoport: 15 hónaposnál idősebb és legfeljebb 30 hónapos”.

5. Módosítás

5. módosítás: A „vitelão” (egyéves állat) korcsoport felvétele.

Indokolás: A termékleírás eredeti szövegében a „vitela” (borjú, 6–10 hónapos) és a „novilho / novilha” (fiatal bika/üsző, 15–30 hónapos) korcsoportok között hiányzik egy korcsoport. Ezt a hiányosságot a szöveg szerzőjének tévedése okozta, mivel a portugál marhahúspiacon akkoriban a „vitelão” (egyéves állat) korcsoport nem volt releváns. Azóta a portugál piacon jobban felértékelődtek a szarvasmarhákból előállított könnyebb hasított testek. Ez új termelési lehetőséget teremtett, a termékleírásban már szereplő „vitela” (borjú) tekintetében is. Az ilyen típusú hasított testek előállítása megfelelő, figyelembe véve a Mertolenga szarvasmarha növekedési potenciálját. Mivel az elválasztás utáni növekedésük üteme lassabb, mint más speciálisabb fajtáké (átlagosan 937 g/nap), a „vitelão” (egyéves állat) korcsoport tartománya a „vitela” (borjú) vágási korára meghatározott felső határ és a „novilho / novilha” (fiatal bika/üsző) vágási korára meghatározott alsó határ között van.

Eredeti szöveg: (Nem létezik)

Módosított szöveg: „Vitelão (egyéves állat)” – vágáskor a következő jellemzőkkel rendelkező állatok: Korcsoport: 10 hónaposnál idősebb és legfeljebb 15 hónapos”.

6. Módosítás

6. módosítás: A „novilho” (fiatal bika) és a „novilha” (üsző) korcsoportok összevonása egyetlen, a „novilho / novilha” (fiatal bika/üsző) korcsoportba.

Indokolás: A hasított test súlyára való utalások törlése után a „novilho” (fiatal bika) és a „novilha” (üsző) korcsoportok közötti különbségtétel már nem egyértelmű, és nincs értelme e marhahús különböző kategóriákban történő kiszerelése a fogyasztóknak. Ezért ezeket egyetlen kategóriába kell összevonni.

Eredeti szöveg: „Novilho” (fiatal bika) – a vágás időpontjában a következő jellemzőkkel rendelkező hímivarú állatok: Korcsoport: 15–30 hónap / hasított súly: 200 és 250 kg között. „Novilha” (üsző) – a vágás időpontjában a következő jellemzőkkel rendelkező nőstény állatok: Korcsoport: 15–30 hónap / hasított súly: 180 és 220 kg között”.

Módosított szöveg: „Novilho / novilha” (fiatal bika/üsző) – a vágás időpontjában a következő jellemzőkkel rendelkező állatok: Korcsoport: 15 hónaposnál idősebb és legfeljebb 30 hónapos”.

7. Módosítás

7. módosítás: Egyéb korcsoportok jogosultsága.

Indokolás: A fajtajavítási terv, különösen a mesterséges megtermékenyítés és más technikai intézkedések végrehajtását követően jelentősen javult a Mertolenga fajtába tartozó állatok tenyésztéstechnikai értéke. Ez azt jelenti, hogy a hasított testek összetétele is javult, még az idősebb állatok esetében is.

Ezért a fajta eredendő jellemzői lehetővé teszik a kategóriák módosítását és új korcsoportok felvételét.

Eredeti szöveg: (Nem létezik)

Módosított szöveg: „A különböző korcsoportokba tartozó állatok hasított teste szintén jogosult a tanúsítvány kiállítására”.

8. Módosítás

8. módosítás: A hasított testek megengedett kategóriáinak azonosítása, tekintettel a korcsoportok javasolt módosításaira.

Indokolás: E módosítás célja annak biztosítása, hogy a termékleírás szövege összhangban legyen az 5., 6. és 7. módosítással, és lehetővé tegye a „Carne Mertolenga” OEM minősítésre jogosult kategóriák objektívebb azonosítását.

Eredeti szöveg:

„Novilho (fiatal bika): Az »E« és »P« közötti kategóriák ki vannak zárva. Novilha (üsző): ugyanazok a korlátozások érvényesek, mint a fiatal bika korcsoport esetében. Vitela (borjú): Az »E« és az »E« feletti kategóriák ki vannak zárva.”

Módosított szöveg: „Novilho / novilha” (fiatal bika/üsző): az „U”, „R” és „O” kategória megengedett. Egyéb korcsoportok: az „U”, „R”, „O” és „P” kategória megengedett.”

9. Módosítás

9. módosítás: A „hasított negyedtest” meghatározása megengedett kiszerelési formaként.

Indokolás: A piacra és annak változására reagálva a termékleírást ki kell egészíteni a „hasított negyedtest” kiszerelési formával. A „Carne Mertolenga” OEM termék hasított test, hasított féltest vagy hasított negyedtest formájában hagyja el a vágóhidat.

Eredeti szöveg: „Hasított testek vagy hasított féltestek.”

Módosított szöveg: „Hasított testek, hasított féltestek vagy hasított negyedtestek.”

10. Módosítás

10. módosítás: Az 1026/91/EGK tanácsi rendeletre való hivatkozás törlése.

Indokolás: Az elavult jogszabályra való hivatkozás törlése.

Eredeti szöveg: „A hasított testek közösségi osztályozási rendszerét az 1026/91/EGK tanácsi rendelettel összhangban fogadják el, az alábbi korlátozásokkal.”

Módosított szöveg: „A következő meghatározott kategóriákba sorolt hasított testek megengedettek.”

5.2. A származás igazolása

1. Módosítás

11. módosítás: Azon kötelezettség törlése, miszerint a termelőknek a csoporthoz kell tartozniuk, és csak a „Carne Mertolenga” OEM-nek megfelelő földrajzi területről származó állatokat vághatják le.

Indokolás: A jogszabályoknak nem megfelelő rendelkezések törlése.

Eredeti szöveg: „A mezőgazdasági termelő tagok gazdaságainak a körülhatárolt régión belül kell elhelyezkedniük, és ez a csoporthoz való csatlakozásukhoz szükséges egyik feltétel.”

Módosított szöveg: (törölve).

Eredeti szöveg: „A mezőgazdasági termelő tagok írásban kötelezettséget vállalnak arra, hogy csak a szóban forgó földrajzi területről származó állatokat vágnak le.”

Módosított szöveg: „A mezőgazdasági termelők írásban kötelezettséget vállalnak arra, hogy csak a szóban forgó földrajzi területen született és tenyésztett állatok tanúsítására nyújtanak be kérelmet.”

2. Módosítás

12. módosítás: Az állatok tetoválással történő azonosítására vonatkozó követelmény törlése.

Indokolás: Elavult rendelkezés. A törzskönyvben jelenleg két rendszert használnak a „Carne Mertolenga” OEM minősítéssel rendelkező állatok azonosítására: két füljelző SIA-számmal (hivatalos azonosító szám) és elektronikus azonosítás (csak kifejlett állatok esetében). A szarvasmarhák azonosítására és kezelésére vonatkozó, jelenleg hatályos szabályok lehetővé teszik az állatok származásának tökéletes nyomon követését.

Eredeti szöveg: „A tetoválások használata az állatállomány azonosítására, a születési nyilvántartásba és a törzskönyvbe való bejegyzése, a fém füljelzők (SIA-szám), a fuvarokmányok és a vonatkozó ellenőrzési szabályok betartása lehetővé teszi a minősítésre szánt hús eredetének pontos meghatározását.”

Módosított szöveg: „Az állatok törzskönyvbe történő bejegyzésének rendszere és a vonatkozó hatályos ellenőrzési szabályoknak való megfelelés lehetővé teszi a minősítésre szánt hús eredetének pontos meghatározását.”

5.3. Az előállítás módja

1. Módosítás

13. módosítás: A törzskönyvre való hivatkozás frissítése

Indokolás: A Mertolenga szarvasmarhafajta törzskönyvéről szóló, a 2016. június 8-i (EU) 2016/1012 rendelet szerinti aktualizált rendelet értelmében e módosítás célja, hogy a „Carne Mertolenga” OEM termékleírásában figyelembe vegyenek minden olyan Mertolenga fajtájú állatot, amelyet bejegyeztek a törzskönyvbe, beleértve azokat is, amelyeket bejegyeztek az alapító nyilvántartásba, mivel nem szerepelnek a születési nyilvántartásban.

Eredeti szöveg: „Kizárólag Mertolenga fajtájú, a születési nyilvántartásba bejegyzett szarvasmarhából származó hús.”

Módosított szöveg: „Kizárólag Mertolenga fajtájú, a törzskönyvbe bejegyezett szarvasmarhából származó hús.”

Eredeti szöveg: „A Mertolenga szarvasmarhafajta törzskönyvének szabályai szerint az állat születési nyilvántartásába való bejegyzése azt jelenti, hogy az állatra azonosító számot tetováltak, és bejegyzett szülők utóda.”

Módosított szöveg: „A Mertolenga szarvasmarhafajta törzskönyvének szabályai szerint az állat bejegyzése azt jelenti, hogy az állathoz egyedi azonosító számot rendeltek, és bejegyzett szülők utóda.”

2. Módosítás

14. módosítás: A levágandó tételek homogenitására vonatkozó rendelkezések törlése.

Indokolás: Ez a pont törlésre kerül a termékleírás javasolt módosításaival való összhang fenntartása érdekében, ahol az egyes korcsoportokban a hasított test tömegére való hivatkozásokat törölték.

Eredeti szöveg: „A levágandó tételek homogenitása. Súlytartomány tételekben: 50 kg. Korcsoport a tételeken belül: 4 hónap”.

Módosított szöveg: (törölve).

3. Módosítás

15. módosítás: A hűtésre vonatkozó rendelkezések aktualizálása.

Indokolás: A 158/97. sz. törvényerejű rendeletnek való megfelelés biztosítása érdekében a 10 órás, 1 °C-on történő hűtési időt 24 órás, 0–2 °C-on történő hűtési időre hosszabbították meg annak biztosítása érdekében, hogy a levágást követő húsvizsgálatot a vágóhídon egy olyan hűtési időszak kövesse, amely biztosítja, hogy az egész hús hőmérséklete nem haladja meg a 7 °C-ot, egy olyan hűtési görbe alkalmazásával, amely biztosítja a hőmérséklet folyamatos csökkenését. A relatív páratartalomnak és a levegő keringési sebességének azt is biztosítania kell, hogy a hasított test felületének egyik részére se csapódjon le pára. A darabolásnál, csontozásnál, tisztításnál, szeletelésnél, védőcsomagolásnál és csomagolásnál a hús hőmérsékletének a folyamat kezdetén 0 °C és 2 °C között kell lennie. A vákuumcsomagolt vagy védőgázas csomagolású részeket, szeleteket, kockákat vagy csíkokat 0 °C és 4 °C közötti hőmérsékleten kell tartani. A hasított test hűtését, kezelését és feldolgozását különösen az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet V. és VII. fejezetével összhangban kell végezni.

Eredeti szöveg: „10 órán át 1 °C-os hőmérsékleten.”

Módosított szöveg: „A hasított testeket 24 órán keresztül lassan, 0 °C és 2 °C közötti hőmérsékleten kell hűteni úgy, hogy a belső izomtömegek a darabolás előtt legalább 7 °C hőmérsékletet érjenek el.”

4. Módosítás

16. módosítás: Az érlelésre vonatkozó rendelkezések aktualizálása.

Indokolás: A nagy puhaságú termék biztosítása érdekében – ami a jelentős mennyiségű árut forgalmazó kiskereskedők szükségleteihez kapcsolódik – a levágás és a fogyasztó részére történő értékesítés közötti minimális időtartamot 4 napról 3 napra csökkentették, mivel ez nem káros a termék minőségére nézve, előnyös a kereskedelmi csatornák számára, és biztosítja az izomtömegek levágás utáni hűtését. A „Carne Mertolenga” OEM megjelöléssel ellátott állatok húsára vonatkozó teljes érlelési folyamatnak szükségszerűen meg kell felelnie az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet feltételeinek. Az ideális érlelési időszakra való hivatkozás törlésre kerül, mivel jelzésértékű, szabályozási státusszal nem rendelkező hivatkozás.

Eredeti szöveg: „A hús ideális érlelési ideje 7 nap 1 °C hőmérsékleten, de a levágás után 4 nappal a fogyasztónak értékesítésre kínálható.”

Módosított szöveg: „A hús 0 °C és 2 °C közötti hőmérsékleten történő érlelésének legalább 3 napig kell tartania, a levágástól a fogyasztó részére történő értékesítésig.”

5. Módosítás

17. módosítás: A fagyasztásra vonatkozó rendelkezések aktualizálása.

Indokolás: Míg a hasított testek, hasított féltestek és hasított negyedtestek fagyasztásának/mélyhűtésének tilalma továbbra is fennáll, már megengedett a vákuumcsomagolt részek és más kiszerelési formák fagyasztása, mivel ez a kiszerelési forma lehetővé teszi a fogyasztóknak kínált termék minőségének megőrzését, miközben a kereskedelmi csatornákat rugalmasabb eltarthatósági dátumokkal javítja, és jobban igazodik a jelenlegi termékkezelési igényekhez.

Eredeti szöveg: „A fagyasztás nem megengedett.”

Módosított szöveg: „A hasított testek, hasított féltestek vagy hasított negyedtestek fagyasztása/mélyhűtése nem megengedett. A fagyasztás vákuumcsomagolt vagy más kiszerelési formákban csomagolt húsrészek esetében megengedett.”

6. Módosítás

18. módosítás: Az egészségügyi és állatorvosi ellátásról, a tiltott anyagokról, a szállításról, a vágóhidakról, a vágásról, a higiéniáról, a darabolásról és a csomagolásról szóló és egyéb rendelkezések törlése.

Indokolás: Ezeket a szempontokat az általános jogszabályok szabályozzák, ezért nem szükséges megemlíteni őket a termékleírásban.

Eredeti szöveg:

„Egészségügyi és állatorvosi ellátás. Az állatokat az adott régió állategészségügy-védelmi csoportjai vagy az illetékes hatósági szolgálatok fertőtlenítik. Az állategészségügyi beavatkozásokat, az előírt terápiás beavatkozásokat és az ilyen beavatkozások időpontját fel kell tüntetni az egyedi azonosító okmányban. A kísérő állatorvos kizárólagos felelősséggel tartozik a gyógyszerek használatáért. A levágásra szánt állatok kezelése esetén a gyógyszermaradványok eltávolítására vonatkozó élelmezés-egészségügyi várakozási időt is nyilvántartásba kell venni.”

„Tiltott anyagok. A takarmányokkal együtt vagy közvetlenül forgalmazott gyógyszerek használatára vonatkozó meglévő vagy jövőbeli nemzeti és közösségi jogszabályokkal, különösen a 210/84. sz. törvényerejű rendelettel, valamint a 81/602/EGK, 85/358/EGK és 146/68 [sic] tanácsi irányelvvel összhangban tiltott anyagok használata tilos.”

„Szállítás. Az élő állatok szállítására vonatkozó meglévő vagy jövőbeli nemzeti és közösségi jogszabályokkal összhangban a következő szabályokat kell betartani: a be- és kirakodás során nem szabad rossz bánásmódot alkalmazni; tiszteletben kell tartani az állatok jólétéhez nélkülözhetetlen minimális teret.”

„Vágóhidak. Az EK-jóváhagyással rendelkező vágóhidak vagy a portugál nemzeti vágóhíd-hálózathoz tartozó vágóhidak.”

„Vágás. Az egyedi nyilvántartással és az állatorvos által kiadott jelentéssel összhangban be kell tartani a maradékanyagok eltávolítására vonatkozó megfelelő élelmezés-egészségügyi várakozási időt. Az emberi fogyasztásra szánt állatok levágására vonatkozó nemzeti és közösségi jogszabályokat tiszteletben kell tartani.”

„Higiénia. A hús feldolgozása és előkészítése során be kell tartani az alkalmazandó nemzeti és közösségi jogszabályokat.”

„Darabolás és csomagolás. A darabolást erre a célra megfelelően engedélyezett helyiségben szakosodott személyzetnek kell végeznie.”

„A közösségi vagy nemzeti rendelkezések által megállapított egyéb követelmények. A hústermelésnek, -feldolgozásnak és -forgalmazásnak meg kell felelnie az alkalmazandó nemzeti és közösségi jogszabályoknak. Minden olyan esetben, amelyre ez a termékleírás nem terjed ki, az alkalmazandó jogszabályok az irányadók.”

Módosított szöveg: (törölve).

7. Módosítás

19. módosítás: Az állatok takarmányozására vonatkozó rendelkezések aktualizálása.

Indokolás: A nem egyértelmű megfogalmazás miatt úgy tűnik, hogy a jelenlegi termékleírás tiltja a szomszédos gazdaságokból származó, takarmánykeverékektől eltérő takarmányforrások használatát, aminek nincs értelme. Továbbá úgy tűnik, hogy nincs korlátozás arra vonatkozóan, hogy a takarmánykeveréket honnak szerezzék be, aminek szintén nincs értelme. E módosítás célja a takarmányokra vonatkozó szabályok pontosítása, különösen a földrajzi területen kívülről beszerzett takarmányok esetében. Ez a módosítás azt jelenti, hogy takarmányhiány esetén a termelők biztosítani tudják az állatjólétet vagy egy másik minőségi vagy tanúsítási rendszer (például biogazdálkodás) előírásainak való folyamatos megfelelést. Kihasználtuk a lehetőséget, hogy a hatósági ellenőrzésekre vonatkozó jelenlegi előírások fényében frissítsük a gazdasági szereplők jelentéstételi kötelezettségéről szóló szöveget.

Eredeti szöveg: „A gazdálkodás külterjes rendszerű, 1,4 száe/ha-nál kisebb állománysűrűséggel. A borjakat 6–9 hónapos korban választják el. [...] A külterjes gazdálkodás az elválasztást követően is fennmarad, és a borjak étrendje az anyjukéhoz hasonló.”

Módosított szöveg: „Az állatokat külterjes gazdálkodás keretében tenyésztik, kevesebb, mint 1,4 száe/ha állománysűrűséggel. A borjak 6–9 hónapos korukig anyatejjel táplálkoznak, és anyjukkal együtt legelnek. A külterjes gazdálkodás az elválasztást követően is fennmarad, és a borjak étrendje az anyjukéhoz hasonló.”

Eredeti szöveg: „A borjak takarmánya takarmányhiány esetén kiegészíthető takarmánykeverékkel. [...] Kiegészítés: A gazdaságból származó termékekkel vagy takarmánykeverékkel. Az állatokat külterjes gazdálkodás keretében nevelik, és a tömegtakarmányozás a gazdaságból származó termékeken vagy takarmánykeveréken alapulhat.”

Módosított szöveg: „Szükség esetén az állatok étrendje kiegészíthető az ugyanazon vagy más gazdaságokból származó termékekkel vagy takarmánykeverékkel. Az állatokat külterjes gazdálkodás keretében nevelik, és a tömegtakarmányozás az ugyanazon vagy más gazdaságokból származó termékeken vagy takarmánykeveréken alapulhat.”

Eredeti szöveg: (Nem létezik)

Módosított szöveg: „Ha nem ugyanabból a gazdaságból beszerzett takarmányt kell használni, akkor a termelőknek előnyben kell részesíteniük a földrajzi területen belül található más gazdaságokból származó takarmányt. Ha ez nem megvalósítható, akkor a földrajzi területen kívülről származó takarmány is felhasználható, amennyiben az éves szinten nem haladja meg a szárazanyag 50 %-át.”

Eredeti szöveg: „A takarmánykeverékek használatát a termelői csoportnak engedélyeznie kell. Ezt, valamint a magán ellenőrző szervnek kiadott engedélyeket be kell jelenteni annak érdekében, hogy az ilyen típusú takarmányok felhasználása és jellemzői ellenőrizhetők legyenek.”

Módosított szöveg: „A más gazdaságokból beszerzett takarmány és a takarmánykeverékek felhasználását oly módon kell bejelenteni az ellenőrző szervnek, hogy ellenőrizhető legyen a felhasznált vagy felhasználásra szánt takarmány eredete, jellemzői és mennyiségei.”

8. Módosítás

20. módosítás: A termék minősítésének visszavonására vonatkozó rendelkezések aktualizálása.

Indokolás: E módosítás célja a termékleírásban szereplő, a termék minősítésének visszavonására vonatkozó rendelkezések pontosítása.

Eredeti szöveg: „A minősítés visszavonása. Az oltalom alatt álló eredetmegjelölést nem lehet olyan hasított testek vagy húsdarabok esetében megadni, amelyek: nem felelnek meg az e dokumentumban meghatározott, a termelésre, feldolgozásra és forgalmazásra vonatkozó előírásoknak; a vágás, kivéreztetés, zsigerelés stb. során megsérültek.”

Módosított szöveg: „A minősítés visszavonása. A (vágási, kivéreztetési, zsigerelési stb. eljárás során) sérült hasított testekből vagy húsrészekből nyert hús esetében megadott minősítés nem veszélyeztetheti a jogszabályoknak vagy a termékleírásnak való megfelelést.”

5.4. Címkézés

1. Módosítás

21. módosítás: Az azonosításra és címkézésre vonatkozó rendelkezések törlése.

Indokolás: Ezeket a szempontokat az általános jogszabályok szabályozzák, ezért nem szükséges megemlíteni őket a termékleírásban.

Eredeti szöveg: „Azonosítás és címkézés. A húst bélyegzővel, matricával vagy olyan csomagolással kell azonosítani, amelyen szerepel a következő megjelölés: CARNE MERTOLENGA – D.O. A hasított testeket az egyes hasított féltestek különböző pontjain elhelyezett bélyegzővel kell ellátni. A csomagolt darabokat matricákkal vagy bélyegezett csomagolással kell azonosítani. A hústálcákat és előkészített húsokat matricákkal kell azonosítani. Egy egyedi formanyomtatványon fel kell tüntetni a termelő nevét, az állat megnevezését és típusát, az életkort és a vágás dátumát is. A hasított testet és az egyéb kiszerelési formákat a szállítás és a forgalmazás során ennek a formanyomtatványnak kell kísérnie. A vákuumcsomagolt húsrészek, hústálcák vagy előkészített húsok esetében a címkén feltüntetendő, a fentiekben felsorolt adatokon kívül a csomagolásban található darabot vagy darabokat, valamint azok tömegét is meg kell jelölni.”

Módosított szöveg: (törölve).

2. Módosítás

22. módosítás: A címkézés egyes elemeinek aktualizálása.

Indokolás: Az elavult jogi hivatkozások és a jogilag felesleges rendelkezések törlése. A „Carne Mertolenga” védjegy és logó (amelynek használata kizárólag a csoport tagjai számára van fenntartva) használatára vonatkozó kötelező követelmény törlése, mivel egyetlen gazdasági szereplő sem kötelezhető arra, hogy a csoport tagja legyen.

Eredeti szöveg: „A címkézést a hatályos jogszabályoknak (170/92. sz. törvényerejű rendelet és 119/93. sz. miniszteri végrehajtási rendelet) megfelelően kell elvégezni, és a címkének az alábbi adatokat kell tartalmaznia: Védjegy és logó: Carne Mertolenga – DO; A termék típusa: [Novilho (fiatal bika) / Novilha (üsző) / Vitela (borjú)]; A húsdarab megjelölése: (bélszín, hátszín stb.); Nettó tömeg; A vágás időpontja; Egyéb relevánsnak ítélt elemek. A »Carne Mertolenga« OEM jelölés, a címkén használt szimbólumok és logók, valamint a hús reklámozása kizárólag az alkalmazandó közösségi rendeletekben és a 293/93. sz. törvényerejű rendeletben meghatározott feltételek mellett használható.”

Módosított szöveg: „A kiszerelés formájától függetlenül a »Carne Mertolenga« esetében: – A címkén fel kell tüntetni a következő feliratok egyikét: »CARNE MERTOLENGA – DENOMINAÇÃO DE ORIGEM PROTEGIDA« [CARNE MERTOLENGA – OLTALOM ALATT ÁLLÓ EREDETMEGJELÖLÉS] vagy »CARNE MERTOLENGA DOP« [CARNE MERTOLENGA OEM]; – az ellenőrző szervet szintén fel kell tüntetni.”

5.5. Egyéb

1. Módosítás

23. módosítás: A termék forgalmazására vonatkozó rendelkezések törlése.

Indokolás: A felesleges vagy a jogszabályokkal össze nem egyeztethető rendelkezések törlése.

Eredeti szöveg: „Forgalmazás. Az elfogadott forgalmazási típust a Mertolenga, Lda. határozza meg, és az a következő formákat öltheti: a Mertocar, Lda általi közvetlen értékesítés; más, jegyzőkönyv által szabályozott kereskedelmi vállalkozások általi értékesítés. A más kereskedelmi vállalkozásokkal aláírt jegyzőkönyveknek meg kell határozniuk a termékek e termékleírásnak megfelelő kiszerelésére, tartósítására és értékesítésére vonatkozó szabályokat.”

Módosított szöveg: (törölve).

2. Módosítás

24. módosítás: Az ellenőrző szervre vonatkozó információk frissítése (a termékleírás 7. pontja)

Indokolás: Ezt a módosítást az indokolja, hogy az illetékes hatóság egy másik szervezetet jelölt ki a „Carne Mertolenga” ellenőrző és tanúsító szerveként.

E módosítás előterjesztésekor számos tényezőt figyelembe vettek.

Először is előfordulhat, hogy az ellenőrző szervre vonatkozó információk (a kijelölés visszavonása, az akkreditáció elvesztése, címváltozás stb. miatt) hamar aktualitásukat vesztik.

Másodszor, a termékleírás e fejezete nem rendelkezik szabályozási státusszal. A hatósági ellenőrzésekre vonatkozó jogszabályok értelmében a terméket az az ellenőrző szerv ellenőrzi, amelyre az illetékes hatóság átruházza e felelősséget, függetlenül attól, hogy a termékleírásban mi szerepel ezzel kapcsolatban. Az a tény, hogy ez a fejezet nem szabályozási jellegű, azt jelenti, hogy aktualizálása kevésbé releváns a termelők számára, ezért csak akkor kérik annak naprakésszé tételét, ha a termékleírás más vonatkozásait is módosítani kell. Ez az oka annak, hogy ez a fejezet – idejétmúlt állapotban – általában hosszú ideig marad változatlan anélkül, hogy naprakésszé tennék. Valójában a jelenlegi termékleírásban szereplő, az ellenőrző szervre vonatkozó szöveg több mint tizennyolc éve elavult, és a termelők nem érezték szükségét, hogy annak aktualizálását kérjék (tekintettel arra, hogy a terméket továbbra is az alkalmazandó jogszabályok szerint ellenőrizték).

Harmadszor, a termékleírás módosítása iránti kérelem benyújtása bizonyos költségekkel jár a csoport és a termelők számára (időráfordítás, humánerőforrás-elosztás, kommunikációs kiadások, felhasznált anyagok stb.). Ezeket a költségeket a lehető legalacsonyabb szinten kell tartani, ezért a csoportnak és a termelőknek nem kell azokat minden olyan esetben viselniük, amikor egy hatóság neve vagy egy ellenőrző szerv címe megváltozik.

Végezetül az Európai Bizottság nyilvánosan hozzáférhetővé teszi az érintett hatóságok és ellenőrző szervek nevét és címét, és a tagállamok felelőssége annak biztosítása, hogy ezek az információk mindig naprakészek legyenek.

Ezért értelmezésünk szerint jobb utalni arra a helyre, ahol az ellenőrző szerv neve és címe megtalálható, mivel ez lehetővé teszi az 1151/2012/EU rendelet 7. cikkében foglalt feltételeknek való megfelelést, és biztosítja, hogy az ellenőrző szervre vonatkozó információk naprakészek legyenek.

Eredeti szöveg: „Magán ellenőrző és tanúsító szervként javasolt az Associação de Criadores de Bovinos Mertolengos [Mertolenga Tenyésztők Egyesülete], amelynek székhelye: Lg. Alexandre Herculano, no 8, Évora. Ez az egyesület felelős a Mertolenga fajta törzskönyvének kezeléséért, ami azt jelenti, hogy képesek lesznek gyorsan és megbízhatóan azonosítani a tanúsítandó hasított testek eredetét. Képzett személyzettel és a kért ellenőrzések elvégzéséhez szükséges kiegészítő erőforrásokkal rendelkezik.”

Módosított szöveg: „Az OFJ-rendszer jogi követelményeinek való megfelelés ellenőrzésére irányuló hatósági ellenőrzések elvégzéséért felelős illetékes hatóság a Mezőgazdasági és Vidékfejlesztési Főigazgatóság [Direção-Geral de Agricultura e Desenvolvimento Rural – DGADR], amelynek székhelye: Av. Afonso Costa, n.o 3, 1949-002 Lisszabon. A tanúsítási ellenőrzést a kijelölt ellenőrző szerv végzi.”

3. Módosítás

25. módosítás: A szabálytalanságokra és a fellebbezésre vonatkozó rendelkezések törlése.

Indokolás: A szankciók alkalmazására vonatkozó rendelkezések törlése. Ezek meghatározása az illetékes hatóság feladata, ezért azokat nem kell belefoglalni a termékleírásba.

Eredeti szöveg: „Szabálytalanságok. A „Carne Mertolenga” OEM termékleírásában meghatározott szabályok be nem tartása a következőket vonhatja maga után: 1. Írásbeli figyelmeztetés; 2. A jogsértő termelő ideiglenes felfüggesztése; 3. A minősítés használatának tilalma. A MERTOCAR, Lda. vezetése felel a megfelelés hiányának és annak súlyosságának értékeléséért, miután meghallgatták az érintett feleket. A döntés a feltárt szabálytalanság súlyosságán alapul, és figyelembe veszik az ismételt jogsértéseket. Az eljárásról jelentést tesznek a magán ellenőrző szervnek.

Módosított szöveg: (törölve).

Eredeti szöveg: „Fellebbezés. A MERTOCAR, Lda. által kiszabott szankcióval kapcsolatos fellebbezés során az alábbi benyújtási sorrendet kell követni: Vezetőség; Közgyűlés; IMAIAA (A mezőgazdasági piacok és az agrár-élelmiszeripari ágazat intézete)”

Módosított szöveg: (törölve).

4. Módosítás

26. módosítás: A „század közepe” kifejezés felváltása a „huszadik század közepe” kifejezéssel (szövegmódosítások – a termékleírás 6. pontja)

Indokolás: A szöveg kiegészült a huszadik századra való utalással, mivel a termékleírás az 1990-es években készült, és jelenleg a huszonegyedik században vagyunk.

Eredeti szöveg: „Az évszázad közepén ezekről a területekről terjedt el Alentejo és Ribatejo régióban.”

Módosított szöveg: „A huszadik század közepén ezekről a területekről terjedt el Alentejo és Ribatejo régióban.”

5. Módosítás

27. módosítás: Bekezdés törlése.

Indokolás: Ez a bekezdés szükségtelen. Törlésre kerül, mivel nem illeszkedik a szöveg többi részéhez.

Eredeti szöveg: „Jelenleg a jelentős számú alkalmazott kutatás alapján elismerést érdemel a Mertolenga szarvasmarha termelékenysége. Más portugál fajtákhoz képest ez tekinthető a külterjes gazdálkodás szempontjából legjobb szarvasmarhafajtának, ezért az új KAP szellemében a termékleírást naprakésszé tették és a fajtát felvették a minősítési rendszerbe.”

Módosított szöveg: (törölve).

EGYSÉGES DOKUMENTUM

„Carne Mertolenga”

EU-szám: PDO-PT-0212-AM01 – 2018.3.1.

OEM (X) OFJ ( )

1. Elnevezés (OEM vagy OFJ)

„Carne Mertolenga”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.1. osztály: Friss hús (valamint vágási melléktermék és belsőség)

3.2. Az 1. pontban szereplő elnevezéssel jelölt termék leírása

A Mertolenga fajtához tartozó, a születési nyilvántartásába bejegyzett olyan állatok húsa, amelyek a Mertolenga szarvasmarhafajta törzskönyvébe bejegyezett bikák és tehenek utódai.

Korcsoportok:

„Vitela” (borjú) – a vágás időpontjában 6 hónaposnál idősebb és legfeljebb 10 hónapos állatok.

„Vitelão” (egyéves állat) – a vágás időpontjában 10 hónaposnál idősebb és legfeljebb 15 hónapos állatok.

„Novilho / novilha” (fiatal bika/üsző) – a vágás időpontjában 15 hónapnál idősebb és legfeljebb 30 hónapos állatok.

A különböző korcsoportokba tartozó állatok hasított teste szintén jogosult a tanúsítványra.

A hasított testek megengedett osztályozása:

Izmoltság: A fiatal bika/üsző korcsoportban az „U”, „R” és „O” kategóriák megengedettek. Más korcsoportokban az „U”, „R”, „O” és „P” kategória megengedett.

Faggyú: Szilárd, nem vizenyős, színe fehér és sárga között változik. „A 4. kategóriába sorolt hasított testek tanúsítása csak azok darabolásakor lehetséges. Az 5. kategóriába sorolt hasított testek ki vannak zárva.

Szín: Sötét rózsaszíntől sötétvörösig.

pH: kevesebb, mint 6.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az állatokat külterjes gazdálkodás keretében tenyésztik, kevesebb, mint 1,4 száe/ha állománysűrűséggel.

A borjak 6–9 hónapos korukig anyatejjel táplálkoznak, és anyjukkal együtt legelnek. A külterjes gazdálkodás az elválasztást követően is fennmarad, és a borjak étrendje az anyjukéhoz hasonló.

Az állományok általában (természetes vagy javított) legelőkön legelnek, ezenkívül takarmányuk szalmából, szénából/szilázstakarmányból, vágott szénából és makkból áll. Szükség esetén az állatok étrendje kiegészíthető az ugyanazon vagy más gazdaságokból származó termékekkel vagy takarmánykeverékkel.

Az állatokat külterjes gazdálkodás keretében nevelik, és a tömegtakarmányozás az ugyanazon vagy más gazdaságokból származó termékeken vagy takarmánykeveréken alapulhat.

Amennyiben olyan takarmány felhasználására van szükség, amely nem a gazdaságból származik, például az állatok jóllétének fenntartása vagy más minőségi (például ökológiai termelés) vagy tanúsítási rendszer előírásainak való folyamatos megfelelés biztosítása érdekében, a termelőknek előnyben kell részesíteniük a földrajzi területen belül található más gazdaságokból származó takarmány felhasználását. Ha ez nem lehetséges, a földrajzi területen kívülről beszerzett takarmány is felhasználható, amennyiben az éves szinten nem haladja meg a szárazanyag 50 %-át, és feltéve, hogy ez nem befolyásolja a hús termékleírásban meghatározott alapvető jellemzőit.

3.4. Az előállítás azon műveletei, amelyeket a meghatározott földrajzi területen kell elvégezni

Születés, nevelés és vágás.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Carne Mertolenga” forgalomba hozható hasított test, hasított féltest, hasított negyedtest vagy vákuumcsomagolt húsrészek, tálcák vagy előkészített hús kiszerelési formában. A hasított testek, hasított féltestek vagy hasított negyedtestek fagyasztása/mélyhűtése nem megengedett. A fagyasztás vákuumcsomagolt vagy más kiszerelési formákban csomagolt húsrészek esetében megengedett.

3.6. A bejegyzett elnevezést viselő termék címkézésére vonatkozó egyedi szabályok

A kiszerelés formájától függetlenül a „Carne Mertolenga” esetében:

— A címkén fel kell tüntetni a következő feliratok egyikét: „Carne Mertolenga – Denominação de Origem Protegida” [Carne Mertolenga – oltalom alatt álló eredetmegjelölés] vagy „Carne Mertolenga DOP” [Carne Mertolenga OEM];

— az ellenőrző szervet szintén fel kell tüntetni.

4. A földrajzi terület tömör meghatározása

Portalegre, Santarém, Évora, Beja és Setúbal kerületek.

5. Kapcsolat a földrajzi területtel

A „Carne Mertolenga” földrajzi területét mediterrán éghajlat jellemzi, ahol az éves csapadékmennyiség 450 és 800 l/m2 között mozog, amely főként ősszel és télen koncentrálódik. A nyarak forróak és szárazak. Ezek az éghajlati viszonyok nagymértékben felelősek azért, hogy a külterjes állattartó gazdaságok vannak túlsúlyban, amelyek többségéhez paratölgy- és magyaltölgyligetek tartoznak.

Ezek a körülmények hatottak a Mertolenga szarvasmarhafajta fejlődésére, amely jól ismert annak ellenállóképességéről, hosszú élettartamáról és igénytelenségéről. Figyelemre méltó továbbá a magas fokú termékenysége, a reprodukciós élettartama, valamint az a képessége, hogy a legsilányabb minőségű takarmány használata esetén is kiváló minőségű hús állítható elő belőle. A fajta állítólag az alábbi négy helyről származik: Barrancos település, valamint Serpa és Beja, Vale do Sado és Vale do Sorraia legszegényebb területei. Régen a „mertolengo” kifejezést olyan szarvasmarhafajta megnevezésére használták, amely kis termete és ellenállóképessége miatt Mértola és Alcoutim durva, dombos, meglehetősen változatos domborzattal és korlátozott takarmánnyal rendelkező földterületeihez jól alkalmazkodott. A fajta ezekről a területekről terjedt el Alentejo és Ribatejo régióban.

Ezeket a szarvasmarhákat természetes vagy javított legelőkön legeltetik, illetve makkal és gabonanövények tarlójával takarmányozzák. Más takarmányfajtákat általában csak szélsőséges takarmányhiány esetén használnak. Tekintettel arra, hogy a takarmány csak tavasszal áll bőségesen rendelkezésre, és szinte mindig gyenge minőségű, a tenyésztési régióban való túlélésük biztosításához elengedhetetlen, hogy ezek a szarvasmarhák rendkívüli módon alkalmazkodjanak a gyakori takarmányhiányokhoz. Egyes esetekben ezt tekintik az egyetlen lehetséges állattartási lehetőségnek.

A tenyésztési régióban uralkodó körülmények azzal járnak, hogy az állatokat külterjes rendszerben nevelik (az állománysűrűség kevesebb, mint 1,4 száe/ha), kihasználva a régióra jellemző magyaltölgyligetek füves területeit. Ez a tenyésztési rendszer – a fajta jellemzőivel együtt – kis-közepes méretű állatokat eredményez, amelyek hasított teste a vágáskori életkorhoz képest viszonylag könnyű, és amelyen nincs jelentős belső vagy külső faggyúréteg. Ezeknek a hasított testeknek a mérete arányosan kicsi, szilárd, nem vizenyős faggyúréteggel. A faggyú színe a fehértől a sárgáig terjed, a hús színe pedig a sötét rózsaszíntől a sötétvörösig.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) HL L 343., 2012.12.14., 1. o.